ኬንያ ለአካባቢው ሰላምና መረጋጋት ወሳኝ ሀገር ናት-ጠ/ሚ/ር ሀይለማሪያም
– ኬንያ በአካባቢው ሰላምና መረጋጋትን በማስፈን ለሌሎች ሀገራት ተምሳሌት ልትሆን እንደምትችል ጠቅላይ ሚኒስትር ኃይለማርያም ደሳለኝ ገለፁ፡፡ ጠቅላይ ሚኒስትሩ ኬኒያ ከብሪታኒያ ቅኝ አገዛዝነት የወጣችበት 50 አመት የኢዮቤልዩ በዓል ላይ ተገኝተዋል፡፡ በበአሉ ላይ የታደሙት ጠቅላይ ሚንስትር ኃይለማርያም ደሳለኝ የኬኒያን ነጻ ሀገርነት ለማረጋገጥ በርካቶች መስዋዕት ሆነዋል፤ ነገር ግን ይህ መስዋዕትነት ለኬንያዊያን ብቻ ሳይሆን ለመላው አፍሪካም ጭምር ነው ብለዋል፡፡ “የአፍሪካ ሕብረት 50ኛ አመቱን ሲያከብርም ነጻነታቸውን የተቀዳጁ የአህጉሪቱ ሀገራችን ታሪክ በማውሳትና ከሌሎች አህጉራት ጋር በጋራ መጓዝ የሚያስችል አዲስ ዘመን መምጣቱን በማወጅ ነው፡፡”እናንተ ኬንያዊያን ደግሞ በሁሉም መስክ ያለው ግንኙነት ለማጠናከር ሁል ጊዜ ዝግጁ መሆናችሁን በተለያየ አጋጣሚ ማሳየት ችላችኋልም ብለዋል፡፡ “እናንተ ሁልጊዜ በአካባቢው ሰላምን ለማምጣትና ለማረጋጋት ብሎም ለኢኮኖሚ ልማትና ብልፅግና ዝግጁ ናችሁ፡፡ ይህ ደግሞ ለሁለቱ እህትማማች ሀገራት ብቻ ሳይሆን ለአካባቢውና ለሌሎች ሀገራትም ምሳሌ የሚሆን ነው፡፡”በነጻነት በአሉ ላይ የተገኙት የማላዊ ፕሬዝዳንት ጆሴ ባንዳ አለም ከኬንያ ብዙ ሊማር ይችላል ሲሉ የናይጄሪያው ፕሬዘዳንት ጉድላክ ጆናታን ደግሞ የሰለጠነች ዘመናዊ ኬንያን ለመፍጠር የሁላችሁንም ርብርብ ይጠይቃል ብለዋል ለበአሉ ታዳሚ ኬንያዊያን፡፡ ፕሬዘዳንት ኡሁሩ ኬንያታ ለዚህች ሀገር ብሎም ለአህጉሪቱ ነጻነት ለማምጣት ጆሞ ኬንያታ ብቻ ሳይሆን በርካቶች መስዋእት ሆነዋል፤ ይሄ መስዋእትነት በኬንያ እየተመዘገበ ላለው እድገት መሰረትን ጥሏል፡፡ የዚህን እድገት ቀጣይነት ለማረጋገጥ ደግሞ አዲስ እቅድ መንደፍ አለብን ብለዋል፡፡ “አፍሪካ ስታድግ ኬንያም ታድጋለች፡፡ ስለዚህ ሀገራችን ኬንያን ለማሳደግ መሰረታዊ የሚባሉ ርምጃዎችን መውሰድ አለብን፡፡ መንግስቴ ደግሞ ይህንን ለመፈጸም አዲስ ፖለቲካዊ አካሄድን ይከተላል፡፡ ዘመናዊ ኬንያን ለመፍጠርና መልካም አስተዳደርን ለማስፈን ጠንክረን እንሰራለን፡፡ ይህንን ተግባራዊ ስናደርግ ግን እያንዳንዱ አመራር በሚያከናውናቸው ተግባራት ሁሉ ተጠያቂ እንደሚሆን በማሳወቅ ነው፡፡”ፕሬዝዳንት ኡሁሩ ኬኔያታ ይህንን እቅድ እውን ለማድረግ ብሄራዊ አንድነት ከሁሉ ቅድሚያ የምንሰጠውና የማንደራደርበት ርእሰ ጉዳያችን ነው ብለዋል፡፡ በነጻነት በአሉ ላይ የተለያዩ ሀገራት መሪዎችና፣ ተወካዮችና ጥሪ የተደረገላቸው እንግዶች ተገኝተዋል፡፡  